b'\n_START_ARTICLE_\nGalicia (Sentral-Europa)\n_START_SECTION_\nEtter Polens delinger\n_START_PARAGRAPH_\nEtter \xc3\x98sterrikes anneksjon av omr\xc3\xa5det ble Kongeriket Galicia og Lodomeria (K\xc3\xb6nigreich Galizien und Lodomerien) et habsburgsk kronland. Det fulle offisielle navnet var Kongeriket Galicia og Lodomeria med hertugd\xc3\xb8mmene Auschwitz og Zator. Etter innlemmelsen av en stor del etnisk polske omr\xc3\xa5der i vest (blant annet med Krak\xc3\xb3w i 1846), ble navnet endret til Kongeriket Galicia og Lodomeria, og storhertugd\xc3\xb8mmet Krakau med hertugd\xc3\xb8mmene Auschwitz og Zator (K\xc3\xb6nigreich Galizien und Lodomerien mit dem Gro\xc3\x9fherzogtum Krakau und den Herzogt\xc3\xbcmern Auschwitz und Zator), noe som forandret den geografiske referansen av begrepet Galicia._NEWLINE_Hver av disse var formelt separate og listet slik i den \xc3\xb8sterrikske keiserens titler. I administrative henseender utgjorde de derimot en felles provins. Hertugd\xc3\xb8mmene Auschwitz og Zator var sm\xc3\xa5 historiske fyrsted\xc3\xb8mmer vest for Krak\xc3\xb3w, p\xc3\xa5 grensen til pr\xc3\xb8yssisk Schlesien. Lodomeria eksisterte bare p\xc3\xa5 papiret, og hadde ikke noe eget territorium._NEWLINE_Det var \xc3\x98sterrikes st\xc3\xb8rste og nordligste provins fra 1772 til 1918. Lviv (da kjent under det tyske navnet Lemberg), som befolkningsmessig var dominert av polsk aristokrati, ble hovedstaden i \xc3\xb8sterriksk Galicia. I tillegg til polakker som bebodde nesten alle deler av Galicia, og ukrainere som dominerte i de \xc3\xb8stlige omr\xc3\xa5dene, fantes ogs\xc3\xa5 en st\xc3\xb8rre j\xc3\xb8disk befolkning, hovedsakelig i \xc3\x98st-Galicia._NEWLINE_Under f\xc3\xb8rste verdenskrig var det kraftige kamper mellom russiske p\xc3\xa5 den ene siden og tyske og \xc3\xb8sterrikske styrker p\xc3\xa5 den andre. Etter at russerne hadde sl\xc3\xa5tt de \xc3\xb8sterrikske styrkene rett etter krigsutbruddet i 1914 i slaget om Galicia, ble de presset ut av en felles tysk-\xc3\xb8sterriksk offensiv i den store retretten i 1915.\n_START_SECTION_\nPolen og Ukraina\n_START_PARAGRAPH_\nI 1918 ble Vest-Galicia en del av den nye polske staten, mens den ukrainske befolkningen i \xc3\x98st-Galicia erkl\xc3\xa6rte uavhengighet. Etter et kort mellomspill som uavhengig, ble ogs\xc3\xa5 den \xc3\xb8stlige delen en del av Polen som f\xc3\xb8lge av Riga-freden i 1921 og dette fikk internasjonal godkjennelse i 1923._NEWLINE_Den ukrainske befolkningen i Galicia utgjorde etter dette rundt 15\xc2\xa0% av det nye Polens befolkning og ble slik den st\xc3\xb8rste minoriteten, hvilket skapte en del spenninger._NEWLINE_Hitler og Stalins deling av omr\xc3\xa5det f\xc3\xb8rte til at omr\xc3\xa5det \xc3\xb8st for elvene San, Bug og Neman ble overtatt av Sovjetunionen og dette inkluderte en stor del av Galicia. Da omr\xc3\xa5det ble tatt av tyskerne under Operasjon Barbarossa i 1941 ble det innlemmet i Generalguvernementet som Distrikt Galizien. Nazi-Tyskland s\xc3\xa5 p\xc3\xa5 omr\xc3\xa5det som et allerede arisk og sivilisert omr\xc3\xa5de, slik at den ikke-j\xc3\xb8diske befolkningen ikke ble utsatt for de samme forf\xc3\xb8lgelsene som i ukrainske omr\xc3\xa5der, bortsett fra j\xc3\xb8der som ble utsatt for den samme utryddelsen._NEWLINE_P\xc3\xa5 den tiden ble ogs\xc3\xa5 konfliktene mellom polakker og ukrainere forsterket i Galicia og Volynia, blant annet mellom den polske Hjemmearmeen (AK) og den ukrainske Oppstandsarmeen (UIA) og sovjetiske partisaner, med massakren p\xc3\xa5 polakker i Volynia og Galicia, samt hevnaksjoner mot ukrainerne._NEWLINE_Etter krigen ble grensene fra 1944-1947 godkjent av de allierte, og Polen m\xc3\xa5tte avst\xc3\xa5 \xc3\x98st-Galicia til Sovjetunionen (i dag ligger denne delen i Ukraina). Som f\xc3\xb8lge av etnisk rensning (massedeportasjon) igangsatt av sovjetere og de polske kommunistmyndighetene ble begge delene (polsk og ukrainsk Galicia) praktisk talt etnisk enhetlige.'